1. Għalkemm kelli diġà l-okkażjoni ngħid li kemm ilni parti mill-Eżekuttiv li nagħti sehemi f'numru sew ta' abbozzi ta' liġi li minnhom ġew approvati tlieta u tletin, tajt sehemi wkoll f'numru ikbar ta' avviżi legali. L-avviżi legali huma parti mis-sistema legali tagħna, mħaddma bl-istess mod li jitħaddmu l-prinċipji tad-dritt kostituzzjonali Ingliż. Il-poter tad-delega jrid joħroġ mil-liġi u tippermetti lill-Eżekuttiv li jirregola l-liġi fis-setturi varji tagħha. Hawn ukoll, tul dawn is-snin, rajt numru sew li biddlu s-sistema soċjali u legali tagħna. 2. Wieħed minn dawn l-avviżi legali kien marbut mad-dħul fis-seħħ ta' Bord dwar il-Petizzjonijiet fir-rigward tas-sistema taċ-ċitazzjonijiet, prinċipalment dawk tat-traffiku, taħt l-Att dwar il-Kummissarji għall-Ġustizzja (Kap. 291 tal-Liġijiet ta' Malta). Fil-pajjiż, kull min għandu karozza jaf kif taħdem is-sistema tal-Gwardjani Lokali, bit-tajjeb u b'dak inqas tajjeb tagħha. Illum, bejn wieħed u ieħor indrat, però ninnota li għad hemm numru ta' persuni li għadhom ma jafux kif jistgħu jikkontestaw ċitazzjoni li huma jħossu li nħarġet kontra tagħhom b'mod ħażin. 3. Minħabba numru ta' każijiet, kien irnexxielna nressqu għall-konsiderazzjoni u l-approvazzjoni, avviż legali li waqqaf din is-sistema tal-petizzjonijiet. Il-liġi ġiet fis-seħħ fl-1 ta' Jannar 2006 u għalhekk għandna l-esperjenza ta' sitt snin li nistgħu nibnu fuqha biex nagħmluha aħjar f'dik li hi. Id-disposizzjonijiet legali jistabbilixxu li dan il-Bord għandu jeżamina l-petizzjonijiet li jaslulu u jilqa' biss petizzjoni f'parti minnha jew kollha kemm hi meta jkun hemm raġunijiet validi. Il-Leġislazzjoni Sussidjarja 291.04 tagħti eżempji ta' dawn ir-raġunijiet fl-artikolu 6 tagħha. 4. Dak l-artikolu jelenka ħames eżempji. L-ewwel, meta jkun hemm żball evidenti fl-identità tal-persuna jew fl-identifikazzjoni ta' xi vettura involuta; it-tieni, meta jkun hemm xi żball evidenti li jkun wassal biex il-persuna akkużata tkun instabet ħatja skorrettement bil-liġi; it-tielet, għal raġunijiet umanitarji li jtaffu ċ-ċirkostanzi li jkollhom x'jaqsmu mal-għemil tal-każ; ir-raba', meta l-ħruġ tal-akkuża tkun waħda li hija manifestament inġusta jew oppressiva meta jiġu kkunsidrati x-xorta u l-fatti tal-każ, u l-ħames, meta l-proċeduri għall-ħruġ tal-kontravvenzjoni ma jsegwux id-disposizzjonijiet tar-Regolamenti dwar in-Notifika tal-Avviż. 5. Minn meta daħlet is-sistema taħdem f'sitt snin daħlu 92,184 petizzjonijiet mill-pubbliku in ġenerali. Minn dawn ġew milqugħa u aċċettati 59,316, jiġifieri 65% u ġew rifjutati 32,036, jiġifieri 35%. Is-sistema qegħda turi li qegħda taħdem u li għamlet il-ġid sabiex biha jiġu korretti u debitament rettifikati żbalji li kull mekkaniżmu uman kapaċi jagħti. Dan però ma jfissirx li l-poplu jaf biha biżżejjed, u anqas li ma hemmx lok għal iktar limaturi sabiex il-proċess sħiħ isir iktar malajr. 6. Naħseb li hemm bżonn li, l-ewwel, ikun hemm informazzjoni aqwa fil-mezzi tax-xandir fuq il-vantaġġi tas-sistema. It-tieni, hemm lok għal tibdil f'żewġ direzzjonijiet importanti. Is-sistema għandha tiġi wkoll parti mill-mekkaniżmu teknoloġiku li għandna llum, li bih kull persuna li trid tippreżenta petizzjoni tista' tagħmel dan mill-kumdità ta' darha u ma jkunx hemm bżonn kitba, ittri, eċċ. Għalhekk, il-petizzjoni ssir b'mod elettroniku u l-petizzjonant jirċievi r-risposta b'dan il-mod ukoll. It-tieni, li l-ħin tal-petizzjoni, flok tibqa' kif inhi, tiġi ridotta għal xahar, b'dana li jekk ma jkunx hemm tweġiba, din tiġi awtomatikament maħfura. Fuq dawn il-linji ser naħdmu fiż-żmien li ġej sabiex inkomplu nirfinaw dak li qed jaħdem biex jgħin iktar lill-poplu f'dan is-settur importanti.
Wara li għaddew sitt snin - Il-Bord tal-Petizzjonijiet